Foto: Hina

DARINKO KOSOR, predsjednik HSLS-a, uvijeno je, statusom na Facebooku, poručio svježe izabranim zastupnicima nacionalnih manjina da se izvole maknuti sa strane dok veliki dečki, iz velikih koalicija ne završe pregovore o sastavljanju parlamentarne većine.

Pazite što radite

"Radi ostvarenja svih svojih prava, ali i radi načina biranja prema Zakonu o izborima zastupnika, zastupnici nacionalnih manjina trebali bi biti dio svake saborske većine koja se postigne dogovorom glavnih nacionalnih koalicija ili lista. Svaki drugi angažman nacionalnih manjina bio bi na štetu samih manjina, njihovih prava te na štetu stvaranja društva pune tolerancije i razumijevanja među svim hrvatskim građanima neovisno o njihovoj nacionalnoj ili vjerskoj pripadnosti", napisao je liberalni Darinko Kosor i zapravo zaprijetio zastupnicima, a podsjetimo osam ih je u Saboru, da paze što rade jer bi od svog angažmana u sastavljanju većine mogli imati poprilične štete. Ne bi, naravno, liberalni Kosor prijetio manjincima da su umjesto SDP-ovoj koaliciji povjerenje odmah dali HDZ-ovoj čiji je i on član. Tada bi to bilo odgovorno ponašanje, a oni u pravima izjednačeni svim drugim zastupnicima.

Najveći borac za manjine

"Nisam nikome prijetio. Pa ja sam liberal i nacionalne manjine će u meni imati većeg borca za njihova prava nego što će to biti njihovi zastupnici", rekao je Kosor kada smo ga pitali za objašnjenje problematičnih rečenica.

Podsjetili smo ga, međutim, da ako odriče pravo zastupnicima nacionalnih manjina da utječu na sastavljanje saborske većine jednako tako bi morao odreći to pravo i zastupnicima hrvatskih državljana koji nemaju prebivalište u Republici Hrvatskoj. To mu se nije svidjelo.

Možemo cjepidlačiti oko toga, ali oni su istina izabrani prema posebnim pravilima, ali su ipak izabrani na stranačkoj listi. Da su zastupnici nacionalnih manjina izabrani kao članovi SDP-a ili bilo koje druge stranke onda bi to bila druga priča, ustvrdio je.

Glavni prigovor zastupnicima nacionalnih manjina, ne iz usta Darinka Kosora nego općenito, je da je potrebno nesrazmjerno malo glasova da bi se postalo zastupnikom. I s time se možemo donekle složiti. Pravila bi, kao i cijeli izborni sustav trebalo mijenjati.



Tekst se nastavlja ispod oglasa

Dva mandata za trećeg najmoćnijeg čovjeka u državi

Promijeni li se izborni sustav Darinko Kosor ne bi mogao sebe i svoju stranku nuditi SDP-u u zamjenu za mjesto predsjednika Sabora. Informaciju o toj ponudi dobili smo iz dva neovisna izvora. Dva mandata Darinko Kosor bi donio u miraz, a zauzvrat traži mjesto trećeg najmoćnijeg čovjeka u državi. Bila bi to zaista maestralna trgovina s obzirom na to da je Darinko Kosor na svoje ime dobio samo 2505 glasova i da nije bilo HDZ-a Sabor bi gledao samo na televiziji.

"To nije istina", rekao je Kosor demantirajući glasine o nuđenju SDP-u.

"Kakav bih ja bio čovjek, ne predsjednik HSLS-a, nego čovjek kada bih se tako preokrenuo", dodao je šef liberala.

"Izlazimo, ali ne prelazimo"

Ovakav: Darinko Kosor je u prošlom mandatu u zagrebačku Gradsku skupštinu ušao zahvaljujući koaliciji s HDZ-om i HSS-om. Spretno preveslavši Jasena Mesića dobio je puno više mandata nego što mu je po snazi pripadalo. Prvom prilikom im je okrenuo leđa, napustio koaliciju i započeo solo igru. Jednako tako je napustio koaliciju s Jadrankom Kosor ocijenivši, dok je još bila na vlasti, da će uskoro izgubiti izbore. Na posljednjim lokalnim izborima ispred sebe je gurnuo Vladimira Ferdeljija i tako si osigurao ne samo ulazak u Skupštinu nego i dovoljno mandata da može ucijeniti Milana Bandića te iskamčiti mjesto predsjednika Skupštine.

"Mi izlazimo, ali ne prelazimo. Velika je razlika", objasnio je svoju političku maksimu čovjek i predsjednik HSLS-a Darinko Kosor.